
Smisao života i patnje promatran kroz katoličko— 
teološku i psihološko-logoterapijsku perspektivu 


Tanja Radionov* 


Sažetak 


Ovim radom želimo promotriti težnju traženja smisla života i doživljaj patnje su- 
vremenog čovjeka kroz katoličko-teološku i psihološko-logoterapijsku perspek- 
tivu. Katolička teologija proniče u smisao patnje kroz suobličenje s Kristovim 
križem i sudjelovanjem u spasonosnom otkupljenju iz ljubavi. Egzistencijalna 
psihoterapija, logoterapija Viktora E. Frankla polazi od čovjekove volje za smi- 
slom koji u patnji može preuzeti egzistencijalnu odgovornost i dati joj smisao te 
doći do vlastite transcendencije. 

Ključne riječi: smisao života, patnja, spasonosno trpljenje, Viktor E. Frankl, 
logoterapija, Carl Gustav Jung 


Uvod 

Čovjek današnjice u stalnoj je potrazi za srećom, ugodom i zadovoljenjem 
svojih potreba, a istovremeno izbjegava svaku frustraciju, bol, patnju i trpljenje, 
s čime se vrlo teško nosi i u čemu ne vidi smisao, nego naprotiv, uglavnom vidi 
besmisao. Smisao života traži u svijetu obilja i materijalističko-potrošačko-he- 
donističkom mentalitetu opijen posjedovanjem i egoizmom. U takvom svijetu 
trenutačnog zadovoljenja potreba prisutna je samo kratkotrajna, prolazna sreća 
i smisao u kojem nema mjesta patnji i trpljenju. No, patnja i trpljenje neizbježan 
su i sastavni dio svakog života, ljudske egzistencije te ih je nemoguće izbjeći. 
Patnja je ucijepljena u ljudsku povijest i prisutna u svim društvima i kulturama. 
Predstavlja velik egzistencijalni i religiozni izazov za čovjeka. Usprkos obilju i 
slobodi suvremeni čovjek nije sretan i nalazi se u stanju egzistencijalne frustracije 
u kojem prevladavaju osjećaji besmislenosti i unutarnje praznine sve do dosade. 
Iz te neprestane ljudske potrage za srećom vidljivo je da duboko u sebi svaki čo- 
vjek čezne za smislom svojeg života i pokušava ga pronaći na različite načine. To 
ne uspijeva, a pokazatelji su brojni problemi današnjeg čovjeka, poput depresije, 
suicidalnosti, anksioznosti, raznih oblika ovisnosti, agresije, razrušenih obitelj- 

skih i međuljudskih odnosa. Gotovo da se može reći da je gubitak životnog smisla 
bolest današnjice. 

Katolička teologija nastoji proniknuti u smisao i otajstvo patnje i trpljenja 
kroz prizmu odnosa čovjeka prema Bogu i vjere u Boga, te kroz ljubav prema bli- 
žnjemu. Velik doprinos i važno mjesto zauzima papinsko apostolsko pismo Ivana 
Pavla II. Spasonosno trpljenje o kršćanskom smislu ljudskog trpljenja iz 1984., 
u kojem se pokušava osvijetliti otajstvo i spasenjski smisao trpljenja (SD). Hu- 
manistička i pozitivna psihologija i egzistencijalna psihoterapija, posebice autor 
Viktor E. Frankl, osnivač logoterapije, također posvećuju veliku pažnju pitanju 
pronalaska smisla života i postojanja čovjeka. Pokušavaju razumjeti i objasniti 
ljudsku patnju i trpljenje s ciljem pomaganja čovjeku u što boljem nošenju s nji- 
ma i traženju vlastitog životnog smisla. A taj smisao moguće je pronaći čak i u 
patnji (Frankl, 1988; Frankl, 2001a; Frankl, 2001b; Lukas, 2016). 

Cilj je ovog rada pobliže promotriti čovjekovu težnju traženja smisla života i 
doživljaj patnje kroz obje spomenute perspektive, katoličko-teološku i psihološ- 
ko-logoterapijsku, kako bismo bolje razumjeli i pomogli čovjeku današnjice, tra- 
gatelju smisla na putu svojeg života i svoje egzistencije, a koji je pomalo izgubljen 
i u stanju egzistencijalne frustracije. 


1. Katoličko-teološko poimanje otajstva patnje 


1.1. ,,Zašto patnja?“ 


Ivan Pavao II. u papinskom apostolskom pismu Spasonosno trpljenje opisuje 
Sv. pismo kao veliku knjigu o trpljenju i knjigu ljudske povijesti (SD 6, 7). Patnja, 
kako tjelesna tako i moralna, odnosno duhovna, te psihološka koja ih prati, ne- 
odvojiva je od ljudskog življenja, pogađa svakog čovjeka. Predstavlja velik izazov 
za čovjeka i poziva ga da u susretu s patnjom uđe dublje u vlastitu egzistenciju. 
Česta su reakcija čovjeka na iskustvo patnje intrigantna i vječna pitanja poput 
»Zašto patnja?“, Zašto baš ja“, ,,Koji je smisao patnje?“, na koja traži odgovor. 
No, nema jednoznačnog odgovora koji bi udovoljio svakomu. A kada ne nađe 
zadovoljavajući odgovor tada čovjek još dublje trpi. Naši ljudski odgovori ostaju 
nepotpuni pred velikom tajnom patnje i teško ju mogu sami rasvijetliti. Svaki je 
čovjek pozvan da nadilazi patnju iz svoje ljudskosti i uđe u područje vlastite tran- 
scendencije. Može se ustvrditi da patnja i trpljenje pripadaju upravo čovjekovoj 
transcendenciji, neodvojivi su od ljudskog života i iskustva zadirući u područje 
ljudskog misterija (SD 5, 9). Nastojeći proniknuti u otajstvo patnje, čovjek sve 
dublje prodire u egzistencijalni i religijski prostor smisla vlastitog života i svijeta 
oko sebe gdje se susreće s Ljubavlju. 

Pitanje o smislu patnje i trpljenja osobito se postavlja u Knjizi o Jobu, gdje se 
opisuje patnja nedužnoga i pravednika, što predstavlja misterij u koji je potrebno 
proniknuti. Patnja može imati smisao kazne ako je povezana s grijehom, no nije 
svaka patnja posljedica grijeha. Bog je pristao kušati Joba kako bi dokazao nje- 
govu pravednost. Stoga patnja može imati i smisao kušnje. Također, patnja može 

imati i odgojnu vrijednost i pozivati na obraćenje i ponovnu uspostavu dobra u 
čovjeku, u njegovim odnosima s drugima i s Bogom (SD 11, 12; Vugdelija, 1995, 
247). Nekoliko je najistaknutijih vidika škole trpljenja: trpljenje je kazna kojom 
otplaćujemo svoj grješnički dug, trpljenjem čovjek uviđa svoju ograničenost i 
tako u duhu sazrijeva, ostaje u poniznosti i susreće druge ljude s više razumije- 
vanja, trpljenje je čovjeku poticaj da poboljša sebe i svoju stvarnost, poziv i poti- 
caj na obraćenje, trpljenje je ostan koji ljudska srca uzdiže k nebeskim željama i 
trpljenjem patnik intimno proniče otajstvo čovjeka i otajstvo Boga. Mnogi mistici 
su u patnji vidjeli izvanredan Božji dar koji služi dobru i može uroditi pozitivnim 
duhovnim plodovima te se tako patnja i žalost pretvaraju u radost (Ćurić, 1986, 
113-116; Vugdelija, 2011, 160-161). Tri su vidika koji blagotvorno prate patnju: 
razne boli nastaju zbog nereda i nesklada kojima smo pogođeni i predstavljaju 
poziv na promjenu, u boli možemo vidjeti simbol nesebičnosti, požrtvovne ljuba- 
vi i bol možemo vidjeti kao otajstveni znak Božjeg odabranja, znak da nas Bog 
nije zaboravio (Ćurić, 1989, 535-538). 

Patnju možemo promatrati kao izazov svakomu čovjeku i potencijalnu 
prekretnicu za promjenu, a o samom čovjeku ovisi hoće li se promijeniti na bolje 
ili neće. Patnja nam može biti spasonosna. Može se promatrati kao poziv na 
djelovanje ili na molitvu, kroz patnju možemo prodrijeti do dublje tajne svojeg 
života i u konačnici do spoznaje Boga. 

U rječniku Starog zavjeta patnja i bol su istovjetne i trpljenje se označava kao 
zlo. U Novom zavjetu patnja više izražava određenu situaciju u kojoj čovjek do- 
življava zlo i doživljavajući ga postaje subjektom trpljenja. U središtu psihološkog 
oblika patnje nalazi se iskustvo zla zbog kojeg čovjek trpi, a koje je nedostatak, 
ograničenje i iskretanje dobra (SD 7). Tako u Novom zavjetu prestaje negativno 
tumačenje patnje i patnika kao i njegovo izjednačavanje s grešnikom i prokletni- 
kom, nego se povezuju s Kristovom spasiteljskom patnjom. 


1.2. Krist je ljubavlju pobijedio patnju i dao joj otajstveni smisao 


»Uistinu, Bog je tako ljubio svijet da je dao svoga Sina Jedinorođenca da 
nijedan koji u njega vjeruje ne propadne, nego da ima život vječni« (Iv 3,16). 
U tim riječima vidljiva je srž spasotvornog Božjeg djelovanja, Krist je iz ljubavi 
prema čovjeku trpio, oslobodio ga od zla i smrti, i otkupio da ima život vječni. 
Zaštitio je čovjeka od vremenite patnje, ali i od konačnog zla pobijedivši grijeh i 
smrt (SD 14). 

U Kristovu križu dogodilo se nešto novo, dana je zadovoljština za grijeh svijeta, 
obnovljen je odnos Boga i svijeta, kojije narušen čovjekovom krivnjom, ostvarilo 
se pomirenje. U Isusovoj muci sva nečistoća svijeta dodiruje beskrajno Čistoga, 
dušu Isusa Krista, a time i samog Sina Božjega. Stvarno oproštenje se događa na 
temelju križa. Sam Bog stavlja se kao mjesto pomirenja i u svojem Sinu trpljenje 
uzima na sebe. U svijet unosi svoju beskrajnu čistoću kao dar. ,,Ispija kalež“ svih 
strahota i tako ponovno uspostavlja pravdu veličinom svoje ljubavi, koja po tr- 
pljenju preobražava tamu (Ratzinger, 2011, 220-222). 

Krist svojim križem i uskrsnućem ne uklanja vremenite patnje ljudskog života, 
no svako trpljenje osvjetljuje novim svjetlom, svjetlom spasenja, evanđelja, rado- 
sne vijesti. U svojem se djelovanju neprestano približavao svijetu ljudske patnje 
čineći dobro, liječio, tješio, hranio, oslobađao, suosjećao sa svakom ljudskom tje- 
lesnom i duševnom patnjom (SD 14, 15, 16). Na pitanje o patnji Krist odgovara 
osobnim trpljenjem iz ljubavi. Ljudska patnja je u Kristovoj muci i križu dose- 
gnula svoj vrhunac i povezana je s ljubavlju koja stvara dobro. Može se reći da je 
zajedno s Kristovom mukom i patnjom svaka ljudska patnja došla u novi položaj, 
otkupljena je (SD 18, 19). 

Trpljenje je često i određena kušnja za čovjeka. Poput Kristovih patnji, u toj 
se slabosti istodobno događa i uzvišenje snagom uskrsnuća i vidljiv je paradoks 
slabosti i snage. Ljudske slabosti mogu biti prožete Božjom spasonosnom sna- 
gom koja je vidljiva u križu, te se kroz trpljenje čovjek tomu otvara. Čovjek je po- 
zvan na krepost ustrajnosti u podnošenju kroz nadu i svijest o smislu života (SD 
23). Kristovo otkupljenje izvršeno snagom ljubavi trajno je otvoreno za svaku 
ljubav koja se očituje u ljudskom trpljenju, svakoj ljudskoj patnji, kako bi njegovo 
otkupiteljsko trpljenje bilo neprestano nadopunjano (SD 24). U ljudskim patnja- 
ma Krist živo djeluje iznutra posredstvom svojeg Duha Istine i Tješitelja. Kroz 
patnju čovjek je pozvan ući u otajstvo otkupljenja i vječnog spasenja te na taj 
način odgovor na pitanje ,,zašto“ i koji je smisao patnje, čovjeku Bog daje s križa. 
Taj je odgovor ujedno i zov na susret s Kristom i na slijeđenje Krista. Uzimajući 
svoj križ, čovjek se duhovno sjedinjava s Kristovim križem i u svojem trpljenju 
može pronaći mir, čak i duhovnu radost, čime je nadvladan osjećaj beskorisnosti 
i besmisla trpljenja (SD 26, 27). Patnja ima nadnaravni smisao zato što je ukorije- 
njena u božansko otajstvo otkupljenja svijeta. Taj je smisao i duboko ljudski jer 
u njemu čovjek nalazi samoga sebe, osobnu čovječnost, dostojanstvo, poslanje 
(SD 31). 


1.3. Kršćanski odgovor na patnju — nasljedovanje Krista 


Osim teološkog tumačenja križa važna je i njegova egzistencijalna dimenzija, 
koja se odnosi na čovjekov život i put. Kristovim križem otvoren je prostor po 
kojem čovjekov osobni život pronalazi novo okružje. Otajstvo križa uključuje čo- 
vjeka i njegovu životu daje novu razinu (Ratzinger, 2011, 225). 

Kršćanski odgovor na patnju i njezin smisao je križ, odnosno raspeti i trpeći 
Krist. Bog nas u patnji ne ostavlja same, nego trpi s nama i za nas. Prati nas na 
našem putu boli i naš je suputnik, te svoju patnju možemo živjeti zajedno s Njim. 
Bog trpi jer ljubi i ljubi ako trpi. U smisao otajstva i misterija patnje čovjek može 
proniknuti onoliko koliko prihvaća dubinu božanske ljubavi. U našoj patnji i boli 
daje nam dostojanstvo i vrijednost ako mu ju darujemo i s Njim se predamo iz lju- 
bavi. Ujedinjenjem svoje patnje s Kristovom čovjek postaje aktivan u preobrazbi 
svijeta. Time kroz patnju sudjelujemo u otkupljenju, postajemo sudionik otkupi- 
teljske Kristove patnje, postajemo suotkupitelji i poniremo u mistične duhovne 
dubine kršćanskog smisla patnje. Tako ljudska patnja postaje spasonosna kroz 
spasonosni znak Kristova križa, postiže otkupiteljsku vrijednost i dobiva smisao. 

Pavao kaže: »Radujem se sada dok trpim za vas i u svom tijelu dopunjam što ne- 
dostaje mukama Kristovim za Tijelo njegovo, za Crkvu« (Kol 1,24). U nevoljama 
života možemo postati ,,kruh“ i tako nam se u našem životu i patnji priopćuje 
Kristovo otajstvo, a njegova ljubav omogućava da postanemo dar Bogu i ljudima 
(Ratzinger, 2011, 229). Pristupajući patnji na taj način, ona može biti put čišćenja 
i spasenja za nas, te kroz njezino prikazivanje Kristu može biti i milost za druge. 

Karl Rahner objašnjavajući smisao patnje navodi: »Neshvatljivost boli dio 
je neshvatljivosti Božje [...] ne postoji blažena svjetlost koja osvjetljava tamnu 
dubinu boli osim Boga samoga. A njega čovjek nalazi onda kada ljubeći kaže 
žda' neshvatljivosti samog Boga bez koje on ne bi bio Bog« (Griin, 2010, 153). 
Prodirući u svijet ljudske patnje, čovjek nadilazi samog sebe i ulazi u dodir s 
misterijem patnje koji razumski ne možemo spoznati i razumjeti. Prisiljeni smo 
neprestano sve dublje pronicati u taj misterij i pitati se o smislu svijeta i patnje u 
njemu. Patnja tako ostaje velik metafizički, egzistencijalni i religiozni izazov za 
čovjeka (Gašpar, 2010, 123-124). Kroz misterij patnje suočeni smo s apsolutnim 
misterijem. Ljubav je najpotpuniji kršćanski odgovor na pitanje smisla patnje. 
Patnja i trpljenje mjesto je gdje čovjek može nasljedovati Krista koji pokazuje 
kako možemo opstati u patnji i trpljenju i dati mu duboki smisao (Gašpar, 2010, 
126). Proglašavajući ,blaženima“ one koji trpe — »Blago ožalošćenima: oni će se 
utješiti!« (Mt 5,4) — Isus je omogućio da u trpljenju vidimo providnosno sredst- 
vo Božjeg plana. Oni koji slijede stope Kristove muke trpe s njime kako bi s 
njim bili i proslavljeni. Zato ih Gospodin proglašava blaženima (Srakić, 1997, 
15). Isusovi sljedbenici trebaju biti spremni uzeti na sebe svoj križ i trpjeti za 
širenje evanđelja, odnosno za spas ljudi (usp. Mt 16,24—25). Patnja promatrana 
u svjetlu Božjeg plana spasenja i pashalnog otajstva postaje djelotvorna nada u 
pobjedu života usred čovjekove patnje. Kršćanska je nada usidrena u Božjoj lju- 
bavi u Isusu Kristu, koji nam omogućava vidjeti cilj i nadahnjuje na djelovanje u 
perspektivi te nade (Filipović, 2013, 466). 

Najpozitivniji stav prema patnji nalazi se kod mistika i duhovnosti koja je 
spremna suočiti se s patnjom i prihvatiti ju. Ta duhovnost ima šest etapa, stupnje- 
va do punine ljubavi. Prvu etapu čini svijest o tome da nas Bog ljubi bezuvjetno, 
gdje je sadržaj mističnog iskustva intuitivna percepcija teološke istine da unatoč 
svemu Bog voli čovjeka. To je iskustvo spasenja i u čovjeku rađa čežnju za Lju- 
bljenim. Drugu etapu čini indiferentnost (u smislu sv. Ignacija) kao spremnost da 
se prihvati svaka situacija iz Božje ruke, gdje je u središtu traženje Božje volje u 
svakoj stvari i situaciji. Osoba se predaje Božjoj volji makar i ne shvaćala njegove 
namjere. Nakon toga dolazi do prihvaćanja patnje kao privilegirana puta vlastite 
svetosti. Zatim se osoba poistovjećuje (identificira) s Isusom patnikom. Slijedi 
duhovna noć koja rezultira poniznošću u kojoj čovjek promatra vlastitu bijedu 
i istovremeno Božju dobrotu. U posljednjoj, šestoj etapi dolazi do predanja u 
ljubavi i poistovjećivanja s Isusom. Osoba svoje patnje pridružuje Isusovim pat- 
njama i na taj način sudjeluje u otkupljenju svijeta, ispunjena je povjerenjem i 
nadom da njezine patnje nisu bez smisla. Taj otkupiteljski pristup patnji ima ra- 
zne oblike: prikazanje, sjedinjenje, sudjelovanje, altruizam, žrtveni, pokornički, 

zadovoljština (Szentmartoni, 2009, 209-215). To dobro oslikavaju riječ sv. Pavla: 
»žDosta ti je moja milost jer snaga se u slabosti usavršuje.' Najradije ću se da- 
kle još više hvaliti svojim slabostima da se nastani u meni snaga Kristova. Zato 
uživam u slabostima, uvredama, poteškoćama, progonstvima, tjeskobama poradi 
Krista. Jer kada sam, slab, onda sam jak« (2Kor 12, 9-10). 


2. Smisao patnje iz perspektive psihologije i logoterapije 


2.1. Psihologija patnje i boli 


U okviru psihologije patnje, patnju možemo promatrati kao nasilje nad te- 
meljnim zakonom prema kojem svaki organizam teži prema vlastitom savršen- 
stvu. Svrha je živog bića subjektivna punina života. Ta je potreba prisutna na 
fiziološkom planu kao zdravlje, u psihičkom životu kao samo-realizacija, u mo- 
ralnom djelovanju kao neporočnost i u religioznom doživljavanju kao svetost. 
Patnja je zapreka na putu prema cjelovitosti i to na tjelesnoj razini kao bolest, 
na psihičkoj kao nesposobnost psihičke integracije, na moralnoj kao grijeh i na 
religioznoj kao nevjera (Szentmartoni, 1973, 155). 

Osjećaj patnje kompleksno je iskustvo često povezano s boli. Razlikujemo tri 
vrste boli: tjelesnu bol, koja je iskustvo osjetilne patnje; patnju, koju opisujemo 
kao psihološko i emocionalno iskustvo tjelesnog trpljenja, i duševnu bol, koja je 
iskustvo ljudske, duševne boli kojoj pridružujemo kognitivno-vrijednosne zna- 
čajke koje imaju simboličko značenje i ne moraju se temeljiti na tjelesnoj boli 
(Szentmđrtoni, 2009, 203). Patnja ili bol u najširem smislu iskustvo je neugode ili 
averzije koje je povezano s doživljajem povrede ili prijetnje povredom pojedincu. 
Uključuje negativne emocije i tjelesne osjete. Suprotnost patnji je ugoda ili sreća. 
Bol se često povezuje s tjelesnim osjetom koji je neizbježan, a patnja se promatra 
kao psihološki i emocionalni doživljaj na koji možemo utjecati svojim izborom. 
Patnju možemo promatrati i kao funkciju neravnoteže između tjelesnog, psiho- 
loškog, emocionalnog i duhovnog funkcioniranja. Izaziva ju bol koja budi nega- 
tivne misli, koje pak izazivaju negativne emocije, što sve povećava osjećaj boli i 
patnje i tako se osoba kreće u začaranom krugu i u sve je većoj neravnoteži. 

Kada se osoba suoči s velikom patnjom, tada mogu biti dovedene u pitanje tri 
temeljne postavke važne za poimanje stvarnosti: uvjerenje u vlastitu neranjivost; 
doživljaj svijeta kao smislenog i razumljivog; i viđenje sebe u pozitivnom svjetlu. 
Tri su temeljna načina nošenja s takvim situacijama i stanjima: osoba ju poku- 
Arambašić, 2000, 21). Vidljivo je da je vrlo važno prihvaćanje i naš stav i odnos 
prema patnji. Prema istraživanju američkog isusovca psihologa Daniela Patricka 
Foleya možemo razlikovati jedanaest stavova prema vlastitoj patnji: patnja kao 
kazna, patnja kao kušnja, patnja kao nesreća, patnja kao posljedica zakona priro- 
de, pomirenje s nedokučivom Božjom voljom, prihvaćanje patnje kao neizbježive 
okolnosti ljudskog života, patnja shvaćena ako sredstvo za osobni rast, obrambe- 

ni stav pred patnjom, stav omalovažavanja, patnja viđena kao Božji blagoslov i 
patnja kao sudjelovanje u Kristovu otkupiteljskom djelu (Foley, 1988, 321-328). 
Patnju poput krize možemo promatrati kao šansu u životu ovisno o tome kako 
ćemo joj pristupiti. Nekoliko je razloga zbog kojih patnju možemo promatrati i 
kao normalan dio života: čini nas ljudima, onoliko je loša koliko ju mi takvom 
napravimo, omogućava nam da više cijenimo trenutke ugode, može u sebi uklju- 
čivati dubok osjećaj radosti, ne određuje našu osobnu vrijednost i sastavni je dio 
odgoja, braka, posla i svakog drugog područja života (Klempner, 2010). Postoji 
više razloga zašto patnju možemo promatrati kao smislenu i kao dar: omogućava 
pravu sreću, razvija poniznost, može nas naučiti puno toga u život, njezino svje- 
sno prihvaćanje može biti oslobađajuće, može potaknuti našu kreativnost, osvje- 
štava nam milost, povezuje nas sa Svetim, pokazuje nam našu snagu i izdržljivost, 
razvija suosjećajno srce i dovodi nas do promjene u životu (Mehrtens, 2008). 

U kršćanskoj perspektivi patnja dobiva svoj smisao jedino ako se shvaća kao 
žrtva i označava na koji način čovjek doživljava svijet i sebe i ugrađuje se u cjelinu 
tog svijeta. Zakon žrtve je najstariji biološki zakon koji kaže da novo nastaje otki- 
danjem djelića starog. Prisutan je i u psihološkom načelu samo-realizacije prema 
kojem dječak žrtvuje dječačke ideale i težnje kako bi prerastao u mladića. Žrtvu 
možemo promatrati kao cijenu preporoda starog u novo, pri čemu naglasak stav- 
ljamo na pozitivan aspekt, dobro, novu razinu života, dobitak. Žrtva nije dobra 
samo po sebi niti ako se temelji na patološkom osjećaju krivnje, nego jedino ako 
ju podnosimo radi većeg dobra. Perspektiva patnje za kršćanina je u tome što 
on pati sa sviješću da su plodovi njegove patnje realni i da se njezina vrijednost 
može spasiti za vječnost. Patnju treba pretvoriti u novu vrijednost, u stvaranje 
nove vrednote u svojem životu. Za takvo shvaćanje patnje potrebna je nadnarav- 
na perspektiva. Dobro je pogledati na sebe iz Božje perspektive i u toj slici sebe 
nalazi se i vrednota patnje u smislu preporoda prema Kristovu shvaćanju »Ako 
pšenično zrno, pavši na zemlju, ne umre, ostaje samo; ako li umre, donosi obilat 
rod« (Iv 12,24) (Szentmartoni, 1973, 156—158). 


2.2. Psihološko-logoterapijski pogled na patnju 


Humanistička psihologija naglašava vjeru u sposobnosti čovjeka da se prila- 
godi novim situacijama, da se nosi s njima i da se kroz njih mijenja, raste i razvija, 
što uključuje i situacije velike patnje. Mnogi se ljudi danas obraćaju psihologu 
i psihoterapeutu po pomoć upravo kada pate — zbog gubitka smisla, osjećaja 
unutarnje praznine, ravnodušnosti, depresije, tjeskobe, nezadovoljstva, frustra- 
cije i dosade. Cilj je psihologije i psihoterapije pomoći osobi da dođe u kontakt s 
vlastitim osjećajima, mislima, sposobnostima i vrijednostima, te da pronađe na- 
čine suočavanja sa svijetom i patnjom koji su sukladni njegovomu autentičnomu 
biću. Psihološki pogled na patnju i njezin smisao promatrat ćemo dominantno 
kroz egzistencijalnu psihologiju Viktora E. Frankla, osnivača logoterapije, a spo- 
menut ćemo i Carla Gustava Junga, osnivača analitičke psihologije, što se može 
svrstati u dubinsku pozitivnu psihologiju jer obojica naglašavaju važnost potrebe 
za integracijom nesvjesnog u čovjeku. Također, obojica promatraju ljudski duh 

kao snažnu terapeutsku mogućnost te naglašavaju povezanost pridavanja smisla 
i psihičkog zdravlja. Možemo ih smatrati i začetnicima suvremene pozitivne psi- 
hologije zbog njihova isticanja mogućnosti razvoja urođenog ljudskog potencijala 
kroz smisao i duhovnost (Wong, 2009, 545-546). 


2.2.1. Neuroza kao ,patnja zbog nedostatka smisla“ 


Povijesni doprinos Junga i njegove analitičke psihologije u području patnje i 
smisla patnje velik je, posebice stoga što je već u prvim desetljećima 20. stoljeća 
neurozu definirao kao patnju duše koja nije pronašla svoj smisao, smisao svojeg 
života. Također je rekao da čovjek može podnijeti velike patnje i nevolje ako one 
za njega imaju smisao (Wong, 2009, 545-546). Ta definicija neuroze i danas je 
aktualna kada se tvrdi da je jedan od glavnih uzroka tjeskobe suvremenog čovje- 
ka upravo nedostatak životnog smisla. S time se slaže i Frankl, koji je tu neurozu 
nazvao ,noogena“ neuroza, koja je povezana s dimenzijom ljudske egzistencije i 
nastaje zbog osjećaja praznine i promašenosti (Frankl, 2001b, 103; Szentmđrtoni, 
2011, 181). 


2.2.2. Viktor E. Frankl i ,,volja za smislom“ 


Viktor E. Frankl osnivač je logoterapije, koja u područje psihoterapije unosi 
duhovnu sferu čovjeka promatrajući ljudsko biće kao duhovno, ne zanemarujući 
pri tome i njegove psiho-fizičke karakteristike. Može se reći da je to liječničko 
dušobrižništvo i duhovna psihologija. Logoterapija u svoje središte stavlja su- 
očenje s pitanjem smisla u životu čovjeka i usmjeravanje osobe prema tomu u 
terapijskom procesu. Usredotočuje se na smisao čovjekove egzistencije u današ- 
njem svijetu i traženju tog smisla postojanja koji će ga čitavog ispuniti, pokušava 
čovjeku u tome pomoći te da tako osmišljeni život dosljedno živi. U terapiji se 
polazi od postavke da je težnja za smislom primarna sila u životu čovjeka te, kao 
što ima ,volju za užitkom“, čovjek ima i ,volju za smislom“. Taj je smisao jedin- 
stven i specifičan za svakog čovjeka i treba ga ispuniti kako bi smirio svoju volju 
za smislom. Jer /ogos ili ,,smisao“ ne proizlazi iz same ljudske egzistencije, nego je 
nešto sa čime se ljudske egzistencija suočava i otkriva. Tu je uključena čovjekova 
sloboda u kojoj bira hoće li prihvatiti ili odbaciti ponuđeni smisao (Frankl, 2001b, 
100-102; Lukas, 2006, 14-15). U terapiji se osobi pomaže da dođe do te spoznaje. 

Ništa nije toliko djelotvorno za psihičko i duhovno zdravlje čovjeka kao spo- 
znaja da njegov život ima smisla i otkrivanje tog smisla. Čovjekova volja za smi- 
slom može biti frustrirana i to predstavlja egzistencijalnu frustraciju. Osjeća be- 
smislenosti vlastitog života i unutarnje praznine imaju negativan utjecaj na život 
čovjeka i znak su ,,egzistencijskog vakuuma“ u kojem se osoba može naći. To je 
jedan od najraširenijih fenomena današnjeg užurbanog čovjeka, koji je uglavnom 
orijentiran na užitak i izbjegavanje boli i patnje. Taj se egzistencijski vakuum če- 
sto doživljava i kao osjećaj dosade i ravnodušnosti, koji je danas toliko prisutan. 
Naziva se i užas praznine, u kojem je čovjek ugrožen od krize smisla. Nedostaje 
mu cilj u životu kao i snaga motivacije za ostvarenje tog cilja. Egzistencijalno fru- 
striran čovjek ne zna čime bi ispunio svoj egzistencijalni vakuum (Frankl, 2001b, 

103-106; Frankl, 2001a, 103; Lukas, 2006, 10; Lukas, 2016, 102). Duboko je ne- 
sretan i upravo u takvoj situaciji traži psihološku pomoć. 

Smisao se ne može dati, nego se smisao mora pronaći, a u tom traganju za 
smislom čovjeka vodi njegova savjest. Savjest se može promatrati kao organ smi- 
sla i predstavlja sposobnost ulaženja u trag jednokratnomu i jedinstvenomu smi- 
slu koji se krije u svakoj situaciji. Ne postoji životna situacija koja bi stvarno bila 
besmislena i vrlo je važno da to osoba osvijesti u terapiji (Frankl, 1988, 22-23; 
26; Frankl, 2001a, 86; 88). Životni smisao razlikuje se od čovjeka do čovjeka i 
vrlo je specifičan smisao određene osobe u određenom trenutku života. Svatko u 
životu ima svoj specifičan poziv ili osobito poslanje da ostvari konkretan zadatak 
i osobnu priliku da to ostvari. Svaka životna situacija predstavlja čovjeku izazov 
i problem koji treba riješiti, a čovjek odgovarajući na ta pitanja života donosi 
izbore i preuzima odgovornost za svoj život i svoju egzistenciju, što je bit čovje- 
kove egzistencije. Niti u jednoj situaciji i okolnostima čovjek nije izručen svojoj 
sudbini, nego je to samo podražaj koji čovjeka stavlja u pokret kako bi prihvatio 
jednu od mogućnosti izbora služeći se ljudskom slobodom. Život ima karakter 
zadatka, a egzistencija ima karakter odgovora, život postavlja pitanja, a čovjek 
aktivnošću odgovara na način da odgovara za svoju egzistenciju, za svoj život, da 
je odgovoran. Važno je da je taj izbor u smislenoj vezi s osobnim vrijednostima, 
ciljem ili nekom zadaćom. Čovjek je odgovorno biće koje treba ostvariti potenci- 
jalni smisao svojeg života, a dobro je da taj autentičan smisao nađe u svijetu, a ne 
toliko u samom sebi. Jer koliko se zalaže da ispuni svoj životni smisao, toliko će 
osoba ispuniti i ostvariti i samu sebe. Preuzimajući egzistencijalnu odgovornost 
za svoj život, osoba dolazi i do svijesti samoga sebe (Frankl, 2001a, 22; Frankl, 
2001b, 108-110; Lukas, 2016, 8—9; 14). To predstavlja sadržaj terapijskog procesa 
i psihološke pomoći osobi koja pati. 

Prema logoterapiji postoje tri načina pronalaska životnog smisla: ostvaruju- 
ći neko djelo, doživljavajući neku vrijednost i trpeći. Vidimo da je trpljenje je- 
dan od načina dolaska do smisla u svojem životu. Kada smo suočeni s teškom, 
neizbježnom i neuklonjivom situacijom, tada nam se pruža prilika da ispunimo 
najdublji smisao vlastitog života. No, kako čovjek podnosi patnju određuje vri- 
jednosni stav koji pridaje patnji. Logoterapija se upravo posvetila nastojanju da 
pomogne čovjeku kako bi svojim pozitivnim stavom patnju preobrazio u ljudsko 
ostvarenje. Trpljenje prestaje biti trpljenje kad dobije smisao, odnosno osoba je 
spremna trpjeti ako joj to trpljenje ima smisla, što upravo kršćansko poimanje 
patnje daje. Smisao života je bezuvjetan i uključuje čak i trpljenje, što je često 
razumski teško shvatiti i dokučiti. Život i životne prilike su prolazne, no kad mi 
napravimo izbor između mnogobrojnih mogućnosti, ostavljamo neizbrisiv trag 
u vremenu svojeg života. Logoterapija kao terapijski pravac stoga i naglašava 
vrlo aktivan pristup u nalaženju smisla. Čovjeka se promatra kao tjelesno-psi- 
hičko-duhovno biće, pri čemu tijelo i duša tvore jedinstvo osobe, a u čijem je 
središtu duhovno-egzistencijalno mjesto. Važno je obilježje ljudske egzistencije 
da čovjek ima sposobnost dignuti se iznad svih uvjeta svojeg života i nadmašiti 
ih, čime nadmašuje i samog sebe, odnosno sebe transcendira (Frankl, 2001a, 28; 

Frankl, 2001b, 110-113; 117-118: 127; Lukas, 2016, 81; 87). To su sve načini kako 
se osobi pomaže u terapijskom procesu i proradi osjećaja patnje i besmisla. 

U životu čovjeka stanje bolesti je povezano s dubokom patnjom koja pred 
njega stavlja brojne dileme i pitanja, te je jedan od čestih razloga traženja psi- 
hološke pomoći. »Bolest i patnja vazda su se brojili među najteža pitanja koja 
stavljaju na kušnju ljudski život. U bolesti čovjek doživljava svoju nemoć, svoju 
ograničenost i privremenost. U svakoj bolesti možemo nazreti smrt. Bolest može 
čovjeka dovesti do tjeskobe, do zatvaranja u sebe, kadšto čak do očaja i pobune 
protiv Boga. Ali može ga dovesti i do veće zrelosti, pomoći mu da u svom životu 
razluči ono što nije bitno te se okrene k onome što jest bitno. Bolest čovjeka vrlo 
često izazove da Boga traži i da mu se vrati« (KKC 1500, 1501). 


2.2.3. , Volja za nadsmislom “ 


Cilj je psihoterapije duševno zdravlje, a cilj je religije spas duše. Dimenzija re- 
ligioznosti viša je i sveobuhvatnija od psihičke dimenzije, i osoba može napraviti 
ulazak u tu višu dimenziju upravo putem vjere. Čovjekova egzistencija nadma- 
šuje samu sebe i upućuje na neki smisao, te je u dubini svake osobe težnja za tim 
smislom. Čovjekovu vjeru u smisao možemo promatrati kao transcendentalnu 
kategoriju. Osim volje za smislom čovjek ima i volju za posljednjim smislom, 
smislom života kao cjeline, za nadsmislom, a religiozna je vjera upravo vjera i 
pouzdanje u nadsmisao. Upravo se u trpljenju i patnji, odnosno po trpljenju i 
patnji razaznaje najviša mogućnost otkrivanja smisla. Vjerom, svojim fiat, patnju 
možemo preobraziti u djelo koje nam daje životni smisao i nadsmisao koji nadila- 
zi našu ograničenu sposobnost shvaćanja (Frankl, 2001a, 77—79; 82; 112; Frankl, 
2001b, 86—89). Tada putem vjere i predanja Božjoj ljubavi i volji ulazimo u otaj- 
stvo i misterij patnje i trpljenja, u područje nespoznatljivog. Ako ispunimo smi- 
sao patnje u svojem životu, mi ostvarujemo ono najčovječnije u čovjeku, rastemo 
i nadilazimo sami sebe, te smo pozvani mijenjati sami sebe. Sposobnost za patnju 
može se promatrati kao sposobnost za ostvarenje vrijednosti životnog stava i mo- 
gućnost pružanja prilike za ispunjenje najdubljeg smisla. Sam način podnošenja 
patnje krije u sebi smisao. Putem ljubavi patnja zadobivao smisao, smisao žrtve. 
Za život čovjeka nije toliko bitno je li ispunjen veseljem ili patnjom, nego koliko 
je ispunjen smislom (Frankl, 1998, 28; 75; 79; 85). Smislu patnje kao važno doda- 
je se ismisao pomaganja drugima jer se frustracija volje za smislom može svladati 
i otvaranjem i obraćanjem prema ljudima. Hrabrost u trpljenju odnosi se prema 
očaju kao ljubav prema bližnjemu, prema praznini smisla (Lukas, 2016, 91; 96). 


Zaključak 


Čovjeku današnjice više no ikad potrebni su svjedoci u smislenoj životnoj pat- 
nji i trpljenju iz ljubavi jer su patnja i trpljenje neodvojivi od ljudske egzistencije. 
Čovjek se s njima svakodnevno mora nositi, što mu predstavlja velik životni iza- 
zov, psihološki i vjerski. 

Katoličko-teološkim poimanjem patnje i trpljenja kroz suobličenje svojeg 
ljudskog križa s Kristovim križem, sudjelujući tako u Kristovu spasonosnom 
otkupljenju iz ljubavi, čovjek može svojoj patnji i trpljenju dati dublji smisao i 
vrijednost, preobraziti sebe i svoj život, nadići svoju ljudskost, te zaći u prostor 
transcendencije, otajstva i nadspoznatljivog. Temelj je kršćanskog poimanja 
patnje i trpljenja milosrdna ljubav, sebedarje iz ljubavi, sjedinjenje naše ljubavi 
s ljubavlju Božjom, ljubavlju Kristovom kroz vjeru i pouzdanje u ljubav i volju 
Božju. Na taj način ljudska patnja, također, može postati spasonosna kroz znak 
križa, a mi postajemo suotkupitelji kroz patnju i trpljenje iz ljubavi. Time čovjek 
ostvaruje svoje najdublje poslanje, čovječnost i smisao života. Suobličujući se s 
Kristom, postajemo živi svjedoci kristovske ljubavi u svijetu. Kršćanski smisao 
patnje i trpljenja jest ljubav. U Kristu raspetom na križu Bog je postao blizak sva- 
komu patniku. Isusovo prihvaćanje križa s povjerenjem u Oca i iz ljubavi prema 
ljudima model je svakomu kršćaninu kako patnju pretvoriti u čin ljubavi prema 
Bogu i ljudima. Ipak, patnja i dalje ostaje čovjeku tajna, koja od njega traži dubo- 
ko povjerenje u Boga i susret s Njime. 

Iz psihološko-logoterapijske perspektive neurozu suvremenog čovjeka, koji 
je tragatelj za srećom i ugodom izbjegavajući svaku patnju, po uzoru na Jungovu 
psihologiju, možemo odrediti kao patnju duše koja nije pronašla smisao svojeg 
života. Logoterapija Viktora E. Frankla nam kaže da u svakom čovjeku postoji 
duboka volja za smislom koju svatko treba ispuniti u svojem životu. U suprotnom 
čovjek je u stanju egzistencijalne frustracije, u tzv. egzistencijalnom vakuumu te 
osjeća besmisao i prazninu. Na izazov suočenja s patnjom i trpljenjem u svojem 
životu, koja je neizbježna, čovjek može odgovoriti preuzimajući odgovornost za 
svoju egzistenciju, kakva god ona bila, dajući i ostvarujući smisao svojeg života, 
pa tako i patnje i trpljenja. Time dolazi i do dublje svijesti o samom sebi i ostva- 
renju sebe samoga. Nadilazeći samoga sebe, proničući u dublji smisao patnje i 
trpljenja svojeg života, čovjek može doseći i područje nadsmislenoga i vlastite 
transcendencije. To iz perspektivne psihologije i psihoterapije uvelike doprinosi 
čovjekovu psihičkomu i duhovnomu zdravlju, za razliku od egzistencijalnog be- 
smisla i praznine. 

Psihologija i psihoterapija pomaže čovjeku kako bi bio duševno zdrav, a cilj je 
religije spas duše. Upravo u situaciji velike patnje i trpljenja osoba može doći do 
dubljeg smisla vlastitog života i egzistencije, kao i preobraziti ju u otkupiteljsku 
ljubav i čin ljubavi prema Bogu i čovjeku. 

The Meaning of Life and Suffering as Seen Through the Catholic-Theological 
and Psychological-Logotherapeutic Perspectives 


Tanja Radionov * 
Summary 


Contemporary man, in his constant pursuit of happiness and pleasure, seeks to avoid 
suffering and pain. However, since suffering is an integral part of life, its meaning 
represents a major challenge for psychology and religion. The aim of this paper is to 
look more closely at contemporary man's search for meaning in life and his experi- 
ence of suffering — as he often finds himself in a condition of existential frustration 
and meaninglessness — through the Catholic-theological and psychological-logo- 
therapeutical perspectives. Catholic theology seeks to fathom the meaning of suffer- 
ing through conformation to the Cross of Christ. In this way, man participates in 
Christ's salvific redemption through love which gives profound meaning to his suf- 
fering. Humanistic and positive psychology, especially existential psychotherapy and 
Frankl's logotherapy, introduce spirituality into the field of psychotherapy: these are 
based on the assumption that man has a deep longing for meaning which needs to be 
fulfilled. When enduring suffering, man has the option of taking existential respon- 
sibility for it and giving it meaning in accordance with his own values. This leads to 
deepening self-awareness, to the transcending of oneself and thus finding meaning. 

